Uusi vuosi on alkanut, ja paljon muutoksia ja epävarmuustekijöitä on nähty ja koettu omalla sarallammekin viimeisten kahdentoista kuukauden aikana. Vähäisimpinä näistä eivät suinkaan ole olleet mahdollinen (ja jo useasti lykkääntynyt) sote-uudistus ja sen mukanaan tuomat mahdolliset suuret muutokset ja haasteet sosiaali- ja terveyspalveluissa, keskittämisasetus, tai erikoislääkärikoulutuksen uudistus. Lääkäreiden palkkaukseen ja työaikoihinkin kaavaillaan isoja muutoksia. Re-validaatiotakin on väläytelty. Tekoäly tekee tuloaan, ja lääketiede kehittyy kehittymistään. Väestömme ikääntyy ja terveydenhuollon kustannukset pyrkivät vääjäämättä nousemaan, ellemme aloita yhteiskunnallista arvokeskustelua ja verorahoilla tarjottujen palvelujen priorisointia. Tiedolla johtaminen on tätä päivää, mutta siihen tarvitaan dataa ja tutkimusta, samalla kun tutkimusmäärärahoja pienennetään.

Nyt jos koskaan on tärkeää olla aktiivinen, sillä vain osallistumalla voi vaikuttaa. Jo tehtyjä linjauksia on yleensä vaikea lähteä muuttamaan. On helpompaa (ja halvempaa) suunnitella ja tehdä kerralla hyvin, kuin yrittää muuttaa jo olemassa olevaa toimimatonta järjestelmää. Ja on järkevämpää osallistua suunnitteluun ja saada äänensä kuuluviin, kuin kritisoida muiden tekemää. Yksittäinen lääkäri voi saada äänensä kuuluviin mm. äänestämällä Lääkäriliiton ja Duodecimin vaaleissa, ja tuomalla huolensa ja mielipiteensä esille ottamalla yhteyttä oman alueensa edustajaan esimerkiksi näissä elimissä. Uusi tärkeä foorumi on myös Lääkäriliiton luoma Terveydenhuollon korjaussarja-verkkotyökalu, jonka avulla pyritään kartoittamaan jäsenistön mielipiteitä meille kaikille tärkeissä asioissa. Osallistu!

Pohjois-Karjalassa tarvitaan niin erikois- kuin yleislääkäreitä, sekä erikoissairaanhoitoon että perusterveydenhuoltoon. Siksipä onkin erityisen tärkeää, että alueemme pysyy elinvoimaisena ja lääkäreitä(kin) houkuttelevana. Omalta osaltamme voimme kaikki vaikuttaa positiivisen kuvan luomiseen ja ylläpitämiseen pitämällä kollegoista huolta, toimimalla ystävällisesti ja kollegiaalisesti, tukemalla oman ja muiden alojen ammattilaisia, opastamalla ja huolehtimalla lääketieteen opiskelijoista sekä alalla vierailevista tai alalle jäävistä erikoistuvista. Myös antamalla selkeitä, ystävällisiä ja kollegiaalisia konsultaatiovastauksia niitä pyytäville edistämme kaikkien työhyvinvointia ja jaksamista, ja annamme ulkopuolisille ja vieraileville kuvan, että täällä on kiva työskennellä ja asua!

Pohjois-Karjalan Lääkäriyhdistyksen tarkoituksena on myös osaltaan lisätä alueemme lääkäreiden yhtenäisyyttä ja kollegiaalisuutta ja edistää siten meidän kaikkien hyvinvointiamme, niin töissä kuin vapaa-ajallakin. On tärkeää, että yhdistys pysyisi virkeänä ja elinvoimaisena, ja että jäsenet osallistuisivat toiminnan suunnitteluun sekä itse toimintaan. Yhdistys on jäseniä varten, ja me jäsenet muodostamme yhdistyksen. Toivoisimmekin yhdistyksen hallitukseen ”uutta verta” sekä uutta lisäintoa jatkaa tätä maineikasta, yli satavuotista perinnettä Pohjois-Karjalassa. Toivoisimme myöskin osallistuvaa palautetta järjestetyistä toiminnoista, mitä Te jäsenet toivoisitte yhdistyksen tekevän kollegiaalisuuden, yhteisöllisyyden ja hyvinvoinnin lisäämiseksi? Mitä klubikoulutuksia toivoisitte järjestettävän? Palautteen voi antaa vapaamuotoisesti esimerkiksi yhdistyksen verkkosivujen kautta. Hallituksen kokoukseen saa halutessaan osallistua, ja 19.2. pidettävä vuosikokous on kaikille jäsenille avoin (muistathan ilmoittautua). Vuosikokouksen yhteydessä Juhlapuhujamme kollega Terhi Savolainen (myös mm. Suomen Lääkäriliiton Hallituksen jäsen) kertoo meille Erikoislääkärikoulutuksen uudistuksesta.

Meidät löytää myös Facebookista!

Hyvää ja kollegiaalista alkanutta vuotta 2019 kaikille toivottaen

Puheenjohtaja Tanja Bindel

P.S.

Muistattehan äänestää tulevissa Duodecimin vaaleissa 15.2.mennessä! Äänestämällä voit vaikuttaa!

Pohjois-Karjalasta ehdolla allekirjoittanut numerolla 71 😊